remissie
albert ende isabel clara eugenia etc.
doen te wetene allen iegenwoirdige ende toecomende
dat wij ontfangen hebben die oitmoedige
supplicatie van adriaen ansems inwoonder
des dorps van hooge mierde, belast met
eene slechte vrouwe ende drije levende kinderen
inhoudende hoe dat hij suppliant tot sijnen grooten
leedtwesen opden xv en junij vande jare xvi c
ende vijffthien comende vuijte bruijloft
van leeghe mierde, heeft twistighe woerden
gecreghen met wijlen peeter hendricx willems
ter cause van twee eijcken boomen die hij
suppliant hadde vercocht daer die voorschreven
wijlen peeter op antwoorde dat in zoe verre hij peeter die boomen gehadt hadde, ende hij
suppliant geen huijs, dat hij den suppliant eenen
wel eenen boom soude hebben geschoncken, daer
tegens antwoorde hy suppliant wat hij peeter
hem schenckende, antwoorde daer tegens die
voorschreven peeter dat hy hem suppliant
meer hadde geschoncken dan die suppliant hem
ende naer die voorschreven propoosten ende
andere van gelijcke substantie, heeft die
voorschreven wylen peeter den suppliant
naer geloopen ende met vuijsten geslagen,
sulcx siende antonis janssen bijde voorschreven
twee partyen synde, seyde totten voorschreven
wylen peeter oft hy hem des nijet en
schaempden tegens tsanderdachs als het
die goede lieden hooren souden dat hij soe
lachen thierden, waer op hij peeter
antwoorde jae, ende dat hij wel wilde
dat hy het manneken verlaeten waere,
ende dae naer hebben partijen malcanderen
verlaeten, dan sijn wederom byden anderen gecommen
in sekere plaetsen geheeten der hoeven bocht, alswanneer
hy suppliant totten voorschreven wijlen peeteren heeft
geseeght ghy verraeder ghy hebt mij noch eens verraden
waer tegens antwoordende die voorschreven peeter
waer dat hij den suppliant verraden hadde, seyde
hy suppliant aen jan theuven van hey te maeijen
doen seyde peeter tegens den suppliant dat
hy daer aen loech ende was hem omkeerende
ende dreychde den suppliant te slaen, ende
alsdoen heeft hij suppliant aenden voors.
wijlen peeter met eenen grammen moet
vuijttreckende sijn mes int omkeeren eenen
steeck gegeven met den selven mes in synen
buijck ende den voorschreven steeck hebbende
heeft peeter geseeght totten voorschreven
anthonis janssen lieve gebuerman hoe steeckt
hij mij daer waer op vraechde die voorschreven
anthonis waer hebt dijt antwoorde peeter
in mijnen buijck seijde die voorschreven
anthonis dat hyt hem eens soude laeten sien
ende soe liet hij peeter aenden voorschreven
anthonis die wonde tasten overmits het
was inden avont, ende soe wijlen peeter
stille stondt hoorde hij anthonis het bloet
loopen, seijde dijen volgende die voorschreven
anthonis totten voorschreven peeter lieve
gebuereman houdt die wonde toe oft vuyt
wijt samen thuijs consten coemen ende een
luttel tsamen voorts gegaen seijnde is hij
peeter te neder gesoncken ende alsdoen seijde
anthonis loopt doch om mijn heere den pastoir
ende den voorschreven pastoir gecommen seijnde
ende den voorschreven wijlen peeter gebicht hebbende
is die voorschreven peeter deser werelt sanderdachs
overleden tot des suppliants groot leetwesen
die commende vuytte voorschreven bruijloft oijck
beschoncken was, ende vuyter attestatie daer aff zynde gepasseert bij schepenen vande
dinghbancke van hoogen mierde blijckt dat hy
suppliant is gebooren van goede catholycke e#
deuchdelycke ouders, item dat hij is van goede
vrinden ende magen, ten derden dat hy suppliant
hem altyts vuytgenomen alleenlijcken dit
ongeluck seer eerlycken int voorschreven
catholijcke geloove heeft gedragen, ende
voorts in alle vroomicheyt ende stilte inder
gemeijnte, sulcx datmen noyt nijet oneerlijcx
van hem suppliant en heeft gehoort noch
geweten, jae dat hy nijet twistachtich noch
clapachtich en is, midtsgaders oijck gheenen
dronckaert die de herberghen soude frequenteren
maer dat hy is een landtman die sijn broot
voor syne huysvrouwe ende kinderen wint met
syn labeur, dwelck weijnich is, item blijckt
dat des voorschreven suppliants huysvrouwe
soude boven dat sij de subtijlste nijet en is, is
begaeft mette vallende sieckte, dijen
volgende blijckt vuijtte selve attestatie
dat die schepenen selver voor hem suppliant
bidden om te hebben dit remis om te verhueden
grooter preijckel dwelck des suppliants
huysvrouwe aen haer selven doer slechticheyt
oft anderssints soude moegen doen, item
blijckt tot dijen dat hij suppliant
over tvoorschreven delict gedaen aenden
persoon vanden voorschreven peeteren
soone was van hendricken peeter
willems wesende des suppliants
swaeger doer intercessie mette
naeste vrinden ende geinteresseerde heeft
gesoent ende de selve vrinden te vreden
gestelt, gelyck dat blijckt vuytten instrumente
daeraff insgelijcx synde, item blijckt vuytter
attestatie vanden pastoir dat die overledene
terstonts voor deerste van sijn testament
aenden voorschreven suppliant het delict
heeft vergeven ende begeert dat die geinte-
resseerde tselve souden vergeven, oijck nyet
tegenstaende dat hy suppliant was synen
swaeger soe voorschreven staet, soe heeft
ons die voorschreven suppliant seer oitmoedelyck
gebeden om onse opene brieven van remis hier
toe dienende, soo eest dat wij de saecken
voorschreven overgemerckt, ende ierst hier op
gehadt dadvys vanden schouteth des quartiers
van oisterwijck ende tot dyen gesien dattestatie
vande schepenen van hoogemierde, genegen wesende
ter beden ende supplicatien des voorschreven
suppliants, ende willende hem in dit stuck
prefereren gratie ende misericordie voor
strangheyt ende rigeur van rechte, hebben den
selven suppliant inden gevalle als boven
geremitteert, quijtgeschouden ende vergeven
remitteren, schelden quijte ende vergeven
vuyt sunderlinger by desen onsen brieve, tfeyt
ende ongeval boven gemert, midtsgaders alle
offensie ende breucke corporelle ende
criminelle, daer inne hij hem overmits ende
vuijt saecken van tgene des voorschreven
is tegen ons ende justitie eenichsints mach
hebben ontgaen ende mesdragen, ende hebben
hem dijen aengaende weder gestelt ende
gerestitueert, stellen weder ende restitueren
tot sijnen goeden name fame ende geruchte in
onsen voorschreven lande van brabant
ende allen anderen onsen landen ende
heerljickheden, ende tot sijnen onverbuerden
goeden indijen hij eenige onder ons heeft
gelijck ende in alder manieren soe hij was
voor de toecompste vanden voorschreven feyte,
imponerende hier op een eeuwich geswych onsen
procureur generael in brabant ende allen
anderen onse justicieren ende officieren wye
sy syn, satisfactie ende beternisse ierst
ende voor al gedaen der partije geinteress#
indyen die noch nijet gedaen en sijn ende
eenige daertoe staet civilyck alleenelijck
behoudelyck dat die voorschreven suppliant gehouden
sal syn tvoorschreven feyt tegen ons te
beteren civilyck naer gelegentheijt vander
saecken ende faculteijt van sijne goeden,
met oijck te betalene de redelijcke costen
van justicien hieromme alreede gedaen ende
te doene, allet ter taxatien ende moderatien
van onse lieve ende getrouwe die
cancellier ende lieden van onsen rade
in brabant, die wij daer toe gecommitteert
hebben ende committeren by desen, ontbieden
daerom ende bevelen den selven onsen
cancellier ende raetsliede, dat voor hen
geroepen die gene die daerom behooren
geroepen te syne, sy procederen wel ende
deuchdelyck ter verificatie ende
interinement van desen, ende totter
taxatie ende moderatie vander
voorschreven emende ende costen van
justitien alsoe sij sullen vinden te
behoorene, welck interinement die
voorschreven suppliant gehouden sal sijn
te versueckene ende hem in persoone
te presenteren in onsen voorschreven
rade binnen sesse maenden naestcomende
opte pene van te verbeuren deffect van
desen, ende dat gedaen ende de selve civile
boete ende costen van justicien getaxeert
ende betaelt synde in handen vanden genen
dijen dat behooren sal, sy onse voorschreven
procureur generael in brabant ende
alle anderen onse rechteren justicieren
officieren ende ondersaeten iegenwordige
ende toecomende dijen dat aengaen sal
mogen, heure stedehouderen ende een ijegelyck
van hen besundere soe hem toe behooren sal,
doen, laten ende gedoogen den voorschreven
suppliant van deser onser iegenwoordiger
gratien ende remissien ende van allen
d'inhouden van desen inder vuegen ende
manieren voere verhaelt, rustelijck,
vredelyck ende volcomelyck
genijeten ende gebruijcken, sonder hem te doene ende
oft te laeten geschieden nu noch in toecommende
tijden ennich hinder, letsel oft moijenisse
aen lijff noch aen goeden ter contrarien, maer
indijen sijn lyff oft eenige van sijne onverbeurde
goeden daerom gearresteert becommert
oft belet waeren, dat sij die setten ende stellen
tersont ende sonder vertreck tot geheelder
ende volcommender delivrantien, want ons
alsoe gelieft, ende ten eijnde dat dit vast ende
gestadich blijve tot eeuwigen dagen soe hebben wij
onsen segel hier aen doen hangen behoudelijck
in anderen dingen onsen rechte ende eenen ijegelycken
anderen dessijns, gegeven in onser stadt van
brussele inde maent van august$ int jaer
ons heeren duysent seshondert ende sesthien, ende
opde plicke stont aldus, byde eertshertoghen
ende onderteeckent steenhuijse, gesegelt met
eenen groenen segele vuijthangende in syden
snoeren